Evrópsk flugmálayfirvöld ( EASA ) gera ráð fyrir að hleypa Boeing 737 Max-vélunum sem hafa verið kyrrsettar í loftið í janúar í fyrsta lagi , í kjölfar prófana sem munu eiga sér stað um miðjan desembermánuð . Frá þessu greinir fréttaveitan Reuters . Talsmenn EASA hafa ekki viljað tjá sig um það hvenær bandarísk flugmálayfirvöld ( FAA ) gefa græna ljósið en segja það verða á svipuðum tíma . Gert er ráð fyrir að FAA muni ríða á vaðið og flugmálayfirvöld annars staðar í heiminum fylgja innan fárra vikna . Prófanirnar í desember munu m.a. leiða í ljós hvort Boeing hafi gert nægilegar breytingar á MCAS-stýribúnaðinum til að öðlast traust á ný . Þá verður einnig horft til þess að flugmenn hafi nægjanlegt svigrúm til að sinna þeim störfum sem þeir þurfa að sinna og nauðsynlega þjálfun . Forsvarsmenn Icelandair hafa gefið það út að gera ekki ráð fyrir að taka 737 Max vélar sínar aftur í notkun fyrr en í upphafi árs 2020 . Samkvæmt upphaflegum áætlunum fyrirtækisins var gert ráð fyrir 9 slíkum vélum í notkun á þessu ári .